open-index/open-wikipedia-markdown huggingface dataset:
संजीदा शेख

**संजीदा शेख** (जन्म २० डिसेंबर १९८४) ही एक भारतीय अभिनेत्री आहे जी हिंदी चित्रपट आणि टेलिव्हिजनमध्ये काम करते. *क्या होगा निम्मो का* मधील नम्रता "निम्मो" मथुरिया, *कयामत* मधील आयशा शेरगिल, *एक हसीना थी* मधील नित्या गोएंका / दुर्गा आणि *लव का है इंतेझार* मधील कामिनी माथुर यांच्या भूमिकेसाठी प्रसिद्ध आहेत. शेख तेव्हापासून *तैश* (२०२०), *काली खूही* (२०२०) आणि *फायटर* (२०२४) या चित्रपटांमध्ये आणि *हीरामंडी* (२०२४) या वेब सीरिजचा भाग आहे.

तिचा जन्म २० डिसेंबर १९८४ रोजी कुवेतमध्ये एका गुजरातच्या अहमदाबाद येथील मुस्लिम कुटुंबात झाला.

## कारकीर्द 
संजीदाने टेलिव्हिजन सोप ऑपेरामध्ये विविध भूमिका साकारल्या आहेत. तिने २००५ मध्ये *क्या होगा निम्मो का* या टीव्ही मालिकेत निम्मोच्या भूमिकेतून अभिनयात पदार्पण केले. त्यानंतर, ती २००७ मध्ये स्टार प्लसच्या *कयामत* या मालिकेत व्हॅम्पच्या भूमिकेत दिसली. त्याच वर्षी, तिने पती आमिर अलीसोबत *नच बलिये ३* या नृत्य स्पर्धेत भाग घेतला आणि या जोडप्याने ही स्पर्धा जिंकली.

२०१४ मध्ये, शेख *एक हसीना थी* या मालिकेत दुर्गा ठाकूरच्या भूमिकेत दिसली, जी आपल्या बहिणीला न्याय मिळवून देण्यासाठी लढणारी एक महत्त्वाकांक्षी आणि आत्मविश्वासू तरुणी आहे. ही मालिका तिच्या कारकिर्दीतील एक महत्त्वाचा टप्पा ठरली, कारण तिच्या अभिनयाचे समीक्षक आणि प्रेक्षकांनी कौतुक केले आणि त्यावेळी ही स्टार प्लसच्या सर्वात यशस्वी मालिकांपैकी एक होती.

२०१६ मध्ये, ती *इश्क का रंग सफेद* मध्ये धानीच्या भूमिकेत दिसली, ज्यामध्ये शेखने पहिल्यांदाच पडद्यावर एका ५ वर्षांच्या मुलाच्या आईची भूमिका साकारली होती.

२०२० मध्ये, शेखने *तैश* या चित्रपटातून हिंदी चित्रपटसृष्टीत पदार्पण केले, ज्यात तिने हर्षवर्धन राणेच्या विरुद्ध जहानची भूमिका साकारली. त्याच वर्षी, तिने शबाना आझमीच्या विरुद्ध नेटफ्लिक्सच्या हॉरर चित्रपट *काली खुही*  मध्ये प्रियाची भूमिका साकारली.

शेखचा २०२४ मधील तिचा चित्रपट *फायटर* होता, ज्यात तिने करण सिंग ग्रोव्हरच्या विरुद्ध एका हवाई दलाच्या अधिकाऱ्याची पत्नी साचीची भूमिका साकारली होती. *इंडिया टुडेचे* तुषार जोशी म्हणाले, "सक्षम फ्रंट-फूटर्सना संजीदा शेख योग्य साथ देते." व्यावसायिकदृष्ट्या यशस्वी ठरलेला हा चित्रपट त्या वर्षातील सर्वाधिक कमाई करणारा हिंदी चित्रपट ठरला. त्याच वर्षी, तिने संजय लीला भन्साळी यांच्या *हीरामंडी* मालिकेत वाहिद नावाच्या एका वेश्येची भूमिका साकारली. *विऑन* च्या शोमिनी सेन यांनी नमूद केले, "संजीदा शेखने तिच्या दुःखद व्यक्तिरेखेने प्रभाव निर्माण केला."

## वैयक्तिक जीवन 
२ मार्च २०१२ रोजी, तिने तिचा दीर्घकाळचा प्रियकर आमिर अलीशी लग्न केले. ऑगस्ट २०२० मध्ये, असे उघड झाले की या जोडप्याला सरोगसीद्वारे आयरा अली नावाची एक वर्षाची मुलगी आहे. लग्नाच्या ८ वर्षांनंतर २०२० मध्ये हे जोडपे वेगळे झाले, आणि २०२१ मध्ये त्यांना घटस्फोट मंजूर झाला, ज्यामध्ये शेखला त्यांच्या मुलीचा ताबा मिळाला.

## पुरस्कार 
## संदर्भ 
वर्ग:भारतातील महिला मॉडेल
वर्ग:हिंदी चित्रपट अभिनेत्री
वर्ग:भारतीय महिला टेलिव्हिजन प्रेझेंटर्स
वर्ग:भारतीय महिला नृत्यांगना
वर्ग:२१व्या शतकातील भारतीय अभिनेत्री
वर्ग:भारतीय चित्रपट अभिनेत्री
वर्ग:इ.स. १९८४ मधील जन्म
वर्ग:स्त्री चरित्रलेख
पवित्रा पुनिया

**नेहा सिंग** (जन्म २२ एप्रिल १९८६), जी तिच्या **पवित्रा पुनिया** या रंगमंचीय नावाने ओळखली जाते, एक भारतीय अभिनेत्री आहे. ती *लव्ह यू जिंदगी* मधील गीत ढिल्लन आणि *बालवीर रिटर्न्स* या सिटकॉम फँटसी मालिकेतील तिमनासा नावाच्या दुष्ट परीच्या भूमिकेसाठी ओळखली जाते. तिने २००९ मध्ये *एमटीव्ही स्प्लिट्सव्हिला ३* आणि २०२० मध्ये *बिग बॉस १४* या रिॲलिटी शोमध्ये भाग घेतला होता.

## कारकीर्द 
पवित्रा पुनियाने तिच्या करिअरची सुरुवात एमटीव्हीच्या  *स्प्लिट्सव्हिला ३* या रिॲलिटी शोमधून केली. २०१० मध्ये, तिने *गीत - हुई सबसे पराई* या शोमध्ये दलजीतची भूमिका साकारून अभिनयात पदार्पण केले. त्यानंतर, तिला स्टार प्लसच्या *लव्ह यू जिंदगी* या शोमध्ये सिद्धार्थ शुक्लाच्या विरुद्ध पहिली मुख्य भूमिका मिळाली. ती लाइफ ओकेच्या *वेलकम - बाजी मेहमान नवाजी की* या रिॲलिटी शोचा देखील भाग होती.

त्यानंतर तिने मुकुल मिश्रा दिग्दर्शित *सिद्धार्थ - लव्ह, लस्ट, पीस* या चित्रपटात काम केले, ज्यात महेश भट्ट, शिवम भार्गव आणि शझान पदमसी यांच्या प्रमुख भूमिका होत्या. पुनियाने *रिट्झ जीले ये पल*, *एमटीव्ही मेकिंग द कट २*, *होंगे जुदा ना हम*, *सवारे सबके सपने प्रीतो* आणि *डर सबको लगता है*  यांसारख्या इतर मालिकांमध्येही काम केले आहे. तिने स्टार प्लसच्या *ये है मोहब्बतें* या मालिकेत निधी छाबरा या मुख्य खलनायिकेची भूमिका साकारली. तिने अँड टीव्हीच्या *गंगा* मालिकेत करुणाची भूमिकाही साकारली. तिने झी टीव्हीच्या *कलीरें* या मालिकेच्या एका महाएपिसोडमध्ये रूप बदलणाऱ्या सापाची भूमिकाही साकारली. त्यानंतर तिने कलर्स टीव्हीच्या *नागिन ३* मध्ये पौलोमी रॉयची भूमिका साकारली. तिने सोनी सब चॅनलच्या*बालवीर रिटर्न्स*  या सिटकॉम फँटसी मालिकेत तिमनासा नावाच्या एका दुष्ट परीची भूमिका साकारली.

ऑक्टोबर २०२० मध्ये, पुनिया *बिग बॉस सीझन १४*  च्या घरात स्पर्धक म्हणून दाखल झाली; पण ५७ व्या दिवशी तिला शोमधून बाहेर काढण्यात आले.

## वैयक्तिक जीवन 
पुनियाचा ऑक्टोबर २०१५ मध्ये उद्योगपती सुमित माहेश्वरीसोबत साखरपुडा झाला होता; तथापि, वृत्तानुसार त्यानंतर लग्न झाले नाही. २०२० मध्ये, माहेश्वरीने माध्यमांमध्ये दावा केला की त्याचे पुनियासोबत लग्न झाले आहे आणि तिने अनेक पुरुषांसोबत त्याला फसवले आहे. माहेश्वरीला अभिनेता पारस छाबराने पाठिंबा दिला, ज्याच्यासोबत पुनियाने २०१८ मध्ये काही काळ डेट केले होते. छाबराच्या म्हणण्यानुसार, तिने त्याच्यापासून आपली वैवाहिक स्थिती लपवली होती आणि ती विवाहित असल्याचे कळल्यावर त्याने तिच्यासोबतचे नाते तोडले.

पुनियाने नंतर *बिग बॉस १४* मधील सह-स्पर्धक एजाज खानला डेट केले आणि २०२२ मध्ये त्यांचा साखरपूडा झाला होता, परंतु २०२४ मध्ये अज्ञात कारणांमुळे ते दोघे वेगळे झाले.

ऑक्टोबर २०२५ मध्ये, पुनियाने समारंभाचे फोटो पोस्ट करून मुंबईस्थित एका व्यावसायिकाशी तिच्या साखरपुड्याची घोषणा केली. होणाऱ्या नवऱ्याचे नाव सार्वजनिकरित्या जाहीर करण्यात आलेले नाही आणि तो मनोरंजन क्षेत्राबाहेरील असल्याचे म्हटले जाते.

## संदर्भ 
वर्ग:इ.स. १९८७ मधील जन्म
वर्ग:जन्मस्थान गहाळ (जिवंत लोक)
वर्ग:हिंदी दूरचित्रवाहिनी अभिनेत्री
वर्ग:२१व्या शतकातील भारतीय अभिनेत्री
वर्ग:स्त्री चरित्रलेख
सायंतनी घोष

**सायंतनी घोष** (जन्म ६ सप्टेंबर १९८३) ही एक भारतीय अभिनेत्री आहे जी हिंदी दूरदर्शन मालिकांमधील तिच्या कामासाठी ओळखली जाते. २०१२ मध्ये, तिने *बिग बॉस ६* मध्ये देखील भाग घेतला होता.

## कारकीर्द 
सायंतनी घोषने मिस कलकत्ता सौंदर्य स्पर्धा जिंकली आणि सुरुवातीला बंगाली चित्रपटांमध्ये भूमिका साकारल्या. त्यानंतर २००२ मध्ये तिला *कुमकुम – एक प्यारा सा बंधन* या हिंदी सोप ऑपेरामध्ये पहिली टेलिव्हिजन भूमिका मिळाली.

त्या सहाय्यक भूमिकेत चार वर्षे काम केल्यानंतर, तीने *नागिन - वादों की अग्निपरीक्षा*  या मालिकेत अमृताच्या भूमिकेत दोन वर्षांसाठी मुख्य कलाकाराचे पात्र रंगवले. त्याच वर्षी, तिने *घर एक सपना* मध्ये काकुल सन्मान चौधरीची मुख्य भूमिका साकारली. त्यानंतर *अदालत* मध्ये सरकारी वकील प्रणाली गुजरालची पाहुणी भूमिका साकारली. घोषने *बिग बॉस*  च्या सहाव्या पर्वात भाग घेतला; पण तिसऱ्या आठवड्यात तिला घरातून बाहेर काढण्यात आले.

२०१३ मध्ये ती *महाभारत* या दूरचित्रवाणी मालिकेच्या मुख्य भूमिकेत दिसली, ज्यात तिने सत्यवती या कोळीण स्त्रीची भूमिका साकारली. २०१४ मध्ये घोषने *इतना करो ना मुझे प्यार* मध्ये खलनायिकेची भूमिका साकारली आणि *डेअर २ डान्स* या कार्यक्रमात स्पर्धक म्हणून भाग घेतला.

२०१५ मध्ये, घोषने *ससुराल सिमर का* मध्ये राजकुमारी राजेश्वरीची सहाय्यक भूमिका साकारली. त्यानंतर ती *रिश्तों का मेला*, *कॉमेडी नाइट्स विथ कपिल* आणि *कॉमेडी क्लासेस* मध्ये दिसली. २०१५ च्या अखेरीस घोषला *संतोषी माँ* मध्ये पौलोमी माँ या मुख्य खलनायिकेच्या भूमिकेसाठी निवडण्यात आले. २०१६ मध्ये ती *नामकरण* या रोमँटिक नाट्य मलिकेच्या मुख्य कलाकारांमध्ये सामील झाली, जिथे तिने फेब्रुवारी २०१८ मध्ये तिच्या पात्राच्या मृत्यूपर्यंत नीला पारिखची भूमिका साकारली.

डिसेंबर २०२० मध्ये, तिने सोनी सब वरील *तेरा यार हूँ मैं*  या मालिकेत श्वेता गुलाटीच्या जान्हवी बन्सल या पात्राची जागा घेतली आणि दलजीत बग्गा या नवीन नायिका म्हणून मालिकेत प्रवेश केला. २०२१ मध्ये, तिला *तेरा यार हूँ मैं* मधील दलजीत बग्गाच्या भूमिकेसाठी *गोल्ड कॉमेडी अवॉर्ड्सकडून*  फेव्हरेट लोकप्रिय सदस्य पुरस्कार मिळाला.

## वैयक्तिक जीवन 
सायंतानी घोषने ६ डिसेंबर २०२१ रोजी तिचा दीर्घकाळचा प्रियकर अनुग्रह तिवारीशी विवाह केला.

जानेवारी २०२२ मध्ये, घोष आणि त्यांच्या पतीला कोविड-१९ ची लागण झाली. त्यांनी शूटिंगमधून थोडा ब्रेक घेतला आणि स्वतःला क्वारंटाईन केले. बऱ्या झाल्यानंतर, त्यांनी शोचे शूटिंग पुन्हा सुरू केले.

## संदर्भ 
वर्ग:इ.स. १९८४ मधील जन्म
वर्ग:२१व्या शतकातील भारतीय अभिनेत्री
वर्ग:हिंदी दूरचित्रवाहिनी अभिनेत्री
वर्ग:कोलकाता येथील अभिनेत्री
वर्ग:स्त्री चरित्रलेख
नॅशनल टी२० चषक

**नॅशनल टी२० चषक** तथा **फैसल बँक टी२० चषक** ही पाकिस्तानमधील पुरुषांची व्यावसायिक देशांतर्गत ट्वेंटी-२० क्रिकेट स्पर्धा आहे. २००५ मध्ये सुरू झालेली ही जगातील सर्वात जुन्या ट्वेंटी-२० क्रिकेट लीगपैकी एक आहे. २०१६ मध्ये पाकिस्तान सुपर लीग (पीएसएल) ही फ्रँचायझी स्पर्धा सुरू होईपर्यंत ही पाकिस्तानमधील मुख्य टी२० स्पर्धा होती. २०१९-२० पासून या स्पर्धेत सहा प्रादेशिक संघ सहभागी होत आहेत. पूर्वी विविध शहरे, जिल्हे आणि क्षेत्रीय क्रिकेट संघटनांचे प्रतिनिधित्व करणारे संघ यात खेळत असत. 

या लीगचे मुख्य कार्यालय आणि नियोजन केंद्र लाहोर येथील गद्दाफी स्टेडियममध्ये आहे. लाहोर ब्लूज २०२४-२५ च्या हंगामाचा या स्पर्धेचा विजेता आहे. त्यांनी अंतिम सामन्यात पेशावरला हरवले. 

२००४-०५ च्या पहिल्या हंगामात झाली या स्पर्धेला एबीएन-अॅम्रो ट्वेंटी-२० चषक असे नाव होते. अल्पावधीतच १४ संघांसह ही पाकिस्तानमधील प्रमुख क्रिकेट लीग बनली. ऑस्ट्रेलिया आणि इंग्लंडबाहेर सुरू झालेली ही जगातील पहिली टी२० क्रिकेट लीग होती. 

कालांतराने या स्पर्धेचे नाव प्रायोजकांनुसार बदलत गेले. २००८-०९ मध्ये **आरबीएस ट्वेंटी-२० कप**, २०१०-११ मध्ये **फैसल बँक ट्वेंटी-२० चषक** आणि २०१४-१५ मध्ये **हायर टी२० कप** अशी नामांतरे झाली. या स्पर्धेच्या इतिहासात ६ विजेतेपदांसह सियालकोट स्टॅलियन्स हा सर्वात यशस्वी संघ आहे.

स्पर्धेचे स्वरूप आणि सहभागी संघांची संख्या पाकिस्तानच्या देशांतर्गत क्रिकेट रचनेनुसार वारंवार बदलत राहिली आहे. साधारणपणे या स्पर्धेत साखळी फेरी बाद फेरी असतात. ही स्पर्धा पाकिस्तानमधील युवा खेळाडूंसाठी राष्ट्रीय संघात स्थान मिळवण्यासाठी एक महत्त्वाचे व्यासपीठ ठरली आहे.

### सहभागी संघ (Current Teams) 
## हे सुद्धा पहा 
पाकिस्तान सुपर लीग

टी२० ब्लास्ट

कौंटी क्रिकेट

## संदर्भ 
वर्ग:पाकिस्तानमधील क्रिकेट स्पर्धा
वर्ग:ट्वेंटी-२० क्रिकेट लीग
वर्ग:इ.स. २००५ मधील निर्मिती
मराठीतील अनुवादित पुस्तकांची यादी

## संबंधित माहितीसाठी 
मराठीतील अनुवादकांची यादी

## संदर्भ 
वर्ग:याद्या
वर्ग:मराठी पुस्तके
जास्मिन भसिन

**जास्मिन भसीन** (जन्म २८ जून १९९०) ही एक भारतीय अभिनेत्री आहे जी पंजाबी चित्रपटांसह हिंदी टेलिव्हिजनमध्ये काम करते. तिने २०११ मध्ये तामिळ चित्रपट *वानम* या मधून अभिनय क्षेत्रात पदार्पण केले. ती *टशन-ए-इश्क* (२०१५-१६) मधील ट्विंकल तनेजा आणि *दिल से दिल तक*  (२०१७-१८) मध्ये तेनी भानुशालीच्या भूमिकेसाठी प्रसिद्ध आहे. भसीनने *खतरों के खिलाडी ९*, *फियर फॅक्टर: खतरों के खिलाडी – मेड इन इंडिया* आणि *बिग बॉस  १४* सारख्या रिॲलिटी शोमध्येही भाग घेतला. तिच्या इतर उल्लेखनीय कामांमध्ये *दिल तो हॅप्पी है जी* मधील हॅप्पी सलुजा आणि *नागिन ४: भाग्य का झेहरीला खेल* मधील नयनतारा या भूमिकेचा समावेश आहे. भसीनने *हनीमून* (२०२२) मधून पंजाबी चित्रपटात पदार्पण केले होते.

## वैयक्तिक जीवन 
भासिन यांचा जन्म २८ जून १९९० रोजी राजस्थानमधील कोटा येथे एका शीख कुटुंबात झाला. त्यांनी कोटा येथून आपले शालेय शिक्षण पूर्ण केले आणि जयपूरमधील एका हॉस्पिटॅलिटी कॉलेजमधून पदवी प्राप्त केली.

भासिन २०१८ मध्ये *फिअर फॅक्टर: खतरों के खिलाडी ९* दरम्यान अभिनेता अली गोनीला भेटली. २०२१ मध्ये, *बिग बॉस १४* मध्ये दिसल्यानंतर त्या दोघांनी एकमेकांना डेट करण्यास सुरुवात केली.

## कारकीर्द 
भासिनने तिच्या अभिनय कारकिर्दीची सुरुवात २०११ मध्ये *वानम* या तमिळ चित्रपटातून केली. त्यानंतर तिने  मल्याळम चित्रपट*बीवेअर ऑफ डॉग्ज*  (२०१४), आणि तेलुगू चित्रपट *वेटा* (२०१४) व *लेडीज अँड जेंटलमॅन* (२०१५) या दक्षिण भारतीय चित्रपटांमध्ये काम केले. 

ऑगस्ट २०१५ मध्ये, तिने झी टीव्हीच्या लोकप्रिय रोमँटिक *मालिका टशन-ए-इश्क* मध्ये झैन इमाम आणि सिद्धांत गुप्ता यांच्यासोबत ट्विंकल तनेजाच्या भूमिकेतून टेलिव्हिजनवर पदार्पण केले.

जानेवारी २०१७ मध्ये, ती कलर्स टीव्हीच्या *दिल से दिल तक* या लव्ह ट्रँगल शोमध्ये सिद्धार्थ शुक्ला आणि रश्मी देसाई यांच्यासोबत टेनी भानुशालीच्या भूमिकेत दिसली होती. हा शो जून २०१८ मध्ये बंद झाला.

तिने *फिअर फॅक्टर: खतरों के खिलाडी ९* या स्टंट-आधारित शोमध्ये भाग घेतला, जिथे ती ७ व्या स्थानावर राहिली. जानेवारी २०१९ पासून, तिने स्टारप्लसच्या *दिल तो हॅप्पी है जी* या मालिकेत हॅप्पी मेहराची भूमिका साकारायला सुरुवात केली. जून २०१९ मध्ये, तिच्या जागी डोनल बिष्टची निवड झाली.

डिसेंबर २०१९ मध्ये, तिने एकता कपूरच्या लोकप्रिय अलौकिक फ्रँचायझी *नागिन ४: भाग्य का झेहरीला खेलमध्ये* नयनताराची भूमिका साकारली होती ज्यात विजयेंद्र कुमेरिया आणि निया शर्मा यांच्यासोबत कलर्स टीव्हीवर तिची भूमिका दोन महिन्यांनंतर फेब्रुवारी २०२० मध्ये संपली आणि रश्मी देसाई त्याच भूमिकेत सामील झाली.

ऑगस्ट २०२० मध्ये, तिने कलर्स टीव्हीच्या *खतरों के खिलाडी - मेड इन इंडिया* मध्ये दुसऱ्यांदा भाग घेतला, जिथे ती तिसऱ्या स्थानावर राहिली.

ऑक्टोबर २०२० मध्ये, तिने कलर्स टीव्हीच्या *बिग बॉस १४* या रिॲलिटी शोमध्ये भाग घेतला होता, जिथे ती ११ व्या स्थानावर राहिली.

## पुरस्कार 
## संदर्भ 
वर्ग:२१व्या शतकातील भारतीय अभिनेत्री
वर्ग:हिंदी दूरचित्रवाहिनी अभिनेत्री
वर्ग:तेलुगू चित्रपट अभिनेत्री
वर्ग:मल्याळम चित्रपट अभिनेत्री
वर्ग:कन्नड चित्रपट अभिनेत्री
वर्ग:तमिळ चित्रपट अभिनेत्री
वर्ग:भारतीय चित्रपट अभिनेत्री
वर्ग:इ.स. १९९० मधील जन्म
वर्ग:स्त्री चरित्रलेख
वर्ग:पंजाबी चित्रपट अभिनेत्री
नीरजा माधव

**नीरजा माधव** ह्या उत्तर प्रदेश मधील एक भारतीय लेखिका असून त्या हिंदी भाषेत लेखन करतात. माधव यांना २०२१ चा नारी शक्ती पुरस्कार प्राप्त झाला आहे.

## कारकीर्द 
माधव ह्या उत्तर प्रदेशमध्ये वास्तव्यास असून त्या हिंदी भाषेत लेखन करतात. त्यांच्या साहित्यकृतींमध्ये 'यमदीप' (२००२), 'गेशे जम्पा' (२००६) आणि 'डायरी ऑफ ५-अवर्णा फिमेल कॉन्स्टेबल' (२०१०) या पुस्तकांचा समावेश आहे.

'तेभ्य: स्वधा' या पुस्तकात त्यांनी फाळणीच्या वेळी महिलांवर झालेल्या अत्याचारांचे चित्रण केले आहे. 'यमदीप' ही कादंबरी आणि 'किन्नर नहीं, हिजडा समुदाय' या पुस्तकाद्वारे त्यांनी तृतीयपंथीयांच्या जीवनातील व्यथा मांडल्या आहेत. या लिखाणाद्वारे माधव यांनी तृतीयपंथीयांच्या हक्कांसाठी मोहीम राबवली. अखेरीस २०१४ मध्ये भारताच्या सर्वोच्च न्यायालयाने तृतीयपंथीयांच्या मानवी हक्कांना मान्यता दिली. तिबेटी निर्वासित, त्यांचा अहिंसक लढा आणि भारत-चीन सीमा विवाद या विषयावर 'गेशे जम्पा' आणि 'देनपा: तिब्बत की डायरी' या दोन कादंबऱ्या लिहिणाऱ्या त्या पहिल्या लेखिका आहेत. तसेच त्यांनी 'फ्री तिबेट' नावाची द्विभाषिक कविताही लिहिली आहे. हे दोन्ही साहित्यप्रकार तिबेटचे धर्मगुरू दलाई लामा यांना समर्पित आहेत.वाराणसी येथील सेंट्रल इन्स्टिट्यूट ऑफ हायर तिबेटन स्टडीजच्या अभ्यासक्रमात या पुस्तकाचा समावेश आहे.

## संदर्भ 
वर्ग:नारी शक्ती पुरस्कारविजेते
वर्ग:भारतातील महिला लेखिका
वर्ग:उत्तर प्रदेशमधील व्यक्ती
वर्ग:स्त्री चरित्रलेख
श्रीजिता डे

**श्रीजिता डे ब्लोम-पापे** (जन्म १६ जुलै) ही एक भारतीय अभिनेत्री आहे जी प्रामुख्याने हिंदी टेलिव्हिजनमध्ये काम करते. ही *उतरन* मधील मुक्ता राठोड कश्यपच्या भूमिकेसाठी विशेष ओळखली जाते, जी भारतातील सर्वात जास्त काळ चाललेल्या टेलिव्हिजन मालिकांपैकी एक आहे. यानंतर, तिने *तुम ही हो बंधू सखा तुम्ही* मध्ये श्रेया पेठेवाला आणि *नजर*  मध्ये दिलरुबाची भूमिका साकारली. २०२२ मध्ये, ती *बिग बॉस १६* मध्ये स्पर्धक म्हणून दिसली.

## वैयक्तिक जीवन 
श्रीजिताने तिचा दीर्घकाळचा प्रियकर मायकल ब्लोम-पापेसोबत २१ डिसेंबर २०२१ रोजी साखरपुडा केला आणि या जोडप्याने १ जुलै २०२३ रोजी जर्मनीतील एका चर्चमध्ये लग्न केले.

## कारकीर्द 
डेने गार्गी तुषार बजाजची भूमिका साकारत *कसौटी जिंदगी की* मधून टीव्हीवर पदार्पण केले. त्याचवेळी एकता कपूरने तिला *करम अपना अपनामध्ये* आस्थाची भूमिका ऑफर केली. २००८ मध्ये ती बॉलीवूड चित्रपट *टशनमध्ये* पार्वतीच्या भूमिकेत दिसली होती. त्याच वर्षी तिने *अन्नू की हो गई वाह भाई वाह* या सोप ऑपेरामध्ये अन्नूच्या भूमिकेत मुख्य भूमिका साकारली होती. २०१२ मध्ये तिने कलर्स टीव्हीवरील *उतरनमध्ये* तपस्याची मुलगी मुक्ता रघुवेंद्र प्रताप राठौरची मुख्य भूमिका साकारली *.*

झी टीव्हीवर प्रसारित होणाऱ्या *तुम ही हो बंधू सखा तुमही* मध्ये तिने श्रेया भूषण पेठेवालाची मुख्य भूमिका साकारली होती. २०१६ मध्ये ती लाइफ ओके वर प्रसारित झालेल्या *पिया रंगरेझच्या* कलाकारांमध्ये आराध्या शमशेर सिंहच्या भूमिकेत सामील झाली. ती स्टार प्लस शो *कोई लौट के आया है* मध्ये काव्याच्या भूमिकेत दिसली होती.

त्याशिवाय तिने *सावधान इंडिया*, *आहट*, *श्श्शह्ह ...* *कोई है*, *ए जिंदगी, महिमा शनिदेव की* आणि *चक्रधारी अजय कृष्णा* सारख्या कार्यक्रमांमध्ये एपिसोडिक भूमिका केल्या आहेत.

२०१८ ते २०२० पर्यंत ती  *नजर* या मालिकेत दिलरुबाच्या भूमिकेत दिसली. २०१९ मध्ये ती *ये जादू है जिन्न का!* या मालिकेत सामील झाली, जिथे तिने आलियाची भूमिका साकारली.

२०२२ ते २०२३ पर्यंत, तिने कलर्स टीव्हीच्या लोकप्रिय रिॲलिटी शो *बिग बॉस १६* मध्ये भाग घेतला होता. तिला १३ व्या दिवशी बाहेर काढण्यात आले, परंतु नंतर ६९ व्या दिवशी वाईल्ड-कार्ड म्हणून तिने पुनरागमन केले. १०५ व्या दिवशी, तिला बाहेर काढण्यात आले आणि ती १२ व्या स्थानावर राहिली. २०२४ मध्ये, ती *शैतानी रसमें* मध्ये छायाची भूमिका साकारत होती. जानेवारी २०२५ ते जून २०२५ पर्यंत, तिने कलर्स टीव्हीच्या *डोरीच्या* दुसऱ्या सीझनमध्ये राजनांदिनी ठाकूरची भूमिका साकारली.

## संदर्भ 
वर्ग:२१व्या शतकातील भारतीय अभिनेत्री
वर्ग:हिंदी दूरचित्रवाहिनी अभिनेत्री
वर्ग:हिंदी चित्रपट अभिनेत्री
वर्ग:जन्म वर्ष गहाळ (जिवंत लोक)
वर्ग:भारतीय चित्रपट अभिनेत्री
वर्ग:कोलकाता येथील अभिनेत्री
वर्ग:स्त्री चरित्रलेख
डोनल बिष्ट

**डोनल बिष्ट** (जन्म २७ ऑगस्ट १९९४) ही एक भारतीय अभिनेत्री आहे जी प्रामुख्याने हिंदी टेलिव्हिजनमध्ये काम करते. सोनी टीव्हीच्या *एक दीवाना था*  या नाट्य मालिकेतील शरण्या बिष्ट आणि कलर्स टीव्हीच्या *रूप - मर्द का नया स्वरूप* मधील इशिका पटेल या भूमिकांसाठी ती विशेष ओळखली जाते. २०२१ मध्ये, तिने *बिग बॉस १५* मध्ये भाग घेतला होता. २०१९ मध्ये, बिष्ट टाइम्सच्या "मोस्ट डिझायरेबल वुमन ऑन टीव्ही" यादीत १८ व्या क्रमांकावर होती.

## बालपण 
डोनलचा जन्म २७ ऑगस्ट १९९८ रोजी राजस्थानमधील अल्वर येथे जयसिंग आणि जसुमती बिष्ट यांच्या घरी झाला, तर तिचे मूळ गाव उत्तराखंड मधील आहे. तिला रंजन बिष्ट नावाचा एक मोठा भाऊ आहे.

## कारकीर्द 
तिने न्यूज चॅनलमध्ये पत्रकार म्हणून काम केले आणि ती डीडी नॅशनलच्या *चित्रहार* या कार्यक्रमाची अँकरही होती. तिने २०१५ मध्ये *एरलाइन्स* या मालिकेत एका पत्रकाराच्या भूमिकेतून अभिनयात पदार्पण केले. त्याच वर्षी, तिने हर्षित अरोरासोबत *ट्विस्ट वाला लव्ह* या अँथॉलॉजी मालिकेत डॉ. शेली गायतोंडेची भूमिका साकारली.

२०१५ ते २०१७ पर्यंत, तिने *कलश-एक विश्वास* मध्ये साक्षी देओल गरेवालची भूमिका साकारली. ही तिची पहिली प्रमुख पडद्यावरील भूमिका होती. ती *ए जिंदगी* च्या एका भागात प्रियांकाच्या भूमिकेतही दिसली होती.

बिष्टला *एक दीवाना था* या मालिकेतून प्रसिद्धी मिळाली, जिथे तिने २०१७ ते २०१८ या काळात नामिक पॉल आणि विक्रम सिंह चौहान यांच्यासोबत शरण्या बिष्टची भूमिका साकारली. ही मालिका २०१८ मध्ये संपली. २०१८ मध्ये, ती मृणाल जैनसोबत *लाल इश्कच्या* एका एपिसोडमध्ये रियाच्या भूमिकेत दिसली.

२०१८ ते २०१९ पर्यंत, तिने शशांक व्यासच्या विरुद्ध *रूप - मर्द का नया स्वरूप* मध्ये इशिका पटेल या एका हट्टी मुलीची भूमिका साकारली. २०१९ मध्ये, तिने *दिल तो हॅप्पी है जी* मध्ये जास्मिन भसीनच्या जागी हॅप्पी मेहराची भूमिका साकारली. तिने अंश बागरीच्या विरुद्ध ही भूमिका साकारली. हा शो त्याच वर्षी संपला.

ऑक्टोबर २०२१ मध्ये, तिने *बिग बॉस १५* मध्ये स्पर्धक म्हणून भाग घेतला; पण १८ व्या दिवशी घरातील सदस्यांनी तिला घराबाहेर काढले.

बिष्ट *डेअर टू स्लीप* या द्विभाषिक चित्रपटातून तेलुगू आणि कन्नड चित्रपटसृष्टीत पदार्पण करण्यास सज्ज आहे, ज्यात ती चेतन कुमारच्या विरुद्ध दिसणार आहे. ती ॲमेझॉन एमएक्स आणि प्राईमच्या *तू जख्म है* या वेब सीरिजमध्ये गश्मीर महाजानीसोबत दिसली होती.

## पुरस्कार नामांकने 
## संदर्भ 
वर्ग:हिंदी दूरचित्रवाहिनी अभिनेत्री
वर्ग:भारतीय हिंदू
वर्ग:इ.स. १९९४ मधील जन्म
वर्ग:स्त्री चरित्रलेख
अपर्णा दीक्षित

**अपर्णा दीक्षित** (जन्म २० ऑक्टोबर १९९१) ही एक भारतीय टेलिव्हिजन अभिनेत्री आहे जी प्रामुख्याने हिंदी चित्रपटसृष्टीत दिसते. सोनी पलच्या *ये दिल सुन रहा है* मधील पुर्वी, लाइफ ओकेच्या *कलश - एक विश्वास* मधील देविका, कलर्स टीव्हीच्या *बेपनाह प्यार* मधील बानी, आणि दंगलच्या *प्यार की लुका छुपी* मधील सृष्टी मधील भूमिकांसाठी ती प्रसिद्ध आहे.

## कारकीर्द 
दीक्षित यांचा जन्म २० ऑक्टोबर १९९१ रोजी भारतातील आग्रा येथे झाला. त्यांना अगम दीक्षित नावाचा एक धाकटा भाऊ आहे, जो देखील एक अभिनेता आहे.

दीक्षितने २०१३ मध्ये स्टार प्लसच्या *महाभारत*  या पौराणिक मालिकेत महाराणी अंबिका म्हणून अभिनयात पदार्पण केले. यानंतर तिने २०१३ ते २०१४ पर्यंत झी टीव्हीच्या *पवित्र रिश्ता* मालिकेत भूमिका साकारली. २०१४ मध्ये, दीक्षितने कलर्स टीव्हीच्या *मेरी आशिकी तुम से ही* मध्ये गौरीची भूमिका साकारली. सोनी पालच्या *ये दिल सुन रहा है*  या मालिकेत नावी भांगूच्या विरुद्ध मुख्य भूमिकेतून तिला यश मिळाले. ही मालिका फेब्रुवारी २०१५ मध्ये बंद झाली.

त्यानंतर तिने लाईफ ओकेच्या *कलश - एक विश्वास* या मालिकेत कृपा सुरीसोबत देविकाची मुख्य भूमिका साकारली, जी २०१५ ते २०१७ पर्यंत प्रसारित झाली. २०१६ मध्ये, तिने कलर्स टीव्हीच्या *बॉक्स क्रिकेट लीग २* मध्ये भाग घेतला. २०१८ मध्ये, तिने सोनी एंटरटेनमेंट टेलिव्हिजनच्या *पोरस* मध्ये रोक्सानाची भूमिका साकारली, जी अलेक्झांडर द ग्रेटची पत्नी होती.

ऑक्टोबर २०१८ मध्ये, ती अँड टीव्हीच्या *लाल इश्क* या मालिकेसाठी तिचा *कलशमधील* सह-अभिनेता, कृप सुरीसोबत पुन्हा एकत्र आली आणि तिने सावित्रीची एक एपिसोडिक भूमिका साकारली. २०१९ मध्ये, तिने पर्ल पुरी आणि इशिता दत्ता यांच्यासोबत *बेपनाह प्यारमध्ये* बानीची भूमिका साकारली. तिचे पात्र सुरुवातीला एक कॅमिओ भूमिका होती, जी नंतर वाढवण्यात आली. ही मालिका फेब्रुवारी २०२० मध्ये संपली. नंतर तिने कलर्स टीव्हीच्या *खतरा खतरा खतरा* या रिॲलिटी शोमध्ये भाग घेतला. २०१९ ते २०२० पर्यंत, तिने राहुल शर्माच्या विरुद्ध दंगल चॅनलच्या *प्यार की लुका छुपी* मालिकेमध्ये सृष्टीची मुख्य भूमिका साकारली. ही मालिका सप्टेंबर २०२० मध्ये संपली. नंतर तिने *एक्झिट* नावाच्या हिंदी भाषेतील वेब सीरिजमध्ये काम केले.

एप्रिल ते ऑगस्ट २०२२ पर्यंत, तिने स्टार भारतच्या *वो तो है अलबेलामध्ये* शाहीर शेख आणि हिबा नवाब यांच्यासोबत मुख्य विरोधी अंजली मल्होत्रा यांची भूमिका साकारली. डिसेंबर २०२३ पासून, तिने शेमारू टीव्हीच्या *कर्माधिकारी शनिदेवमध्ये* देवी धामिनीची मुख्य भूमिका साकारली आहे.

## संदर्भ 
वर्ग:२१व्या शतकातील भारतीय अभिनेत्री
वर्ग:इ.स. १९९१ मधील जन्म
वर्ग:हिंदी दूरचित्रवाहिनी अभिनेत्री
वर्ग:स्त्री चरित्रलेख
ईन चिंगबा (खांबा थोईबी)

[इवलेसे|मासेमारीच्या उपक्रमादरम्यान [लोकटाक सरोवर|लोकटक तलावावर खुमान खांबा आणि थोईबीची भेट]]
**ईन चिंगबा**, ज्याला **एन चिंगबा** म्हणूनही ओळखले जाते. ही एक मैतेई पौराणिक कथा आहे.  लोककथांच्या मोइरांग कांगलेइरोल शैलीतील खांबा थोईबी शास्त्रीय महाकाव्यातील एक घटना आहे. हा कार्यक्रम लोकटाक तलावावरील मासेमारीच्या क्रियाकलापावर केंद्रित आहे. हा तलाव केवळ महिलांसाठी राखीव होता. खुमान खांबा आणि राजकुमारी थोईबी यांच्यातील एक उल्लेखनीय भेट आणि बंधन दर्शवितो.

मग खंबाने नाव वल्हवत सरोवरात नेली. पण तो चुकीच्या दिशेने जात होता. देव थांगजिंगने डोंगर ढगांनी झाकून टाकले आणि अचानक वादळ उठवले. वादळाने खंबाची नाव राजकुमारी थोइबी जिथे मासेमारी करत होती त्या दिशेने ढकलली.   

## प्रेमाची शपथ 
खंबा आणि थोइबी यांनी खुमान कुळाचे पूर्वज देवता ( अपोकपा ) असलेल्या खुमान पोकपा देवापुढे शपथ घेतली. त्यांनी सोन्याचे कडे बुडवलेले पाणी प्यायले आणि कायमचे प्रियकर-प्रेयसी राहण्याची शपथ घेतली. शपथेनंतर, थोइबी खामनूला तिची बहीण म्हणून संबोधू लागली.

## खंबाच्या घरी भेट 
दुसऱ्या एका भेटीत, राजकुमारी थोइबीने खामनूला त्यांचे घर दाखवण्यास सांगितले. ते एका जुन्या आणि मोडकळीस आलेल्या घरात पोहोचले. थोइबी उत्तरेकडील स्तंभाजवळ एका लाल कापडावर बसली. घराला अनेक छिद्रे असल्यामुळे, खंबा एका चटईत लपला.

जेव्हा थोइबीने चटईबद्दल विचारले, तेव्हा खामनू म्हणाला की ते देव खुमान पोकपाचे पूजास्थान आहे. थोइबीने देवतेची प्रार्थना करण्याची परवानगी मागितली आणि तिथे दररोज पूजा करण्याची इच्छा व्यक्त केली. सत्य माहित असूनही, तिने अज्ञान असल्याचे भासवले.

जेव्हा थोइबी मोठ्याने प्रार्थना करत होती, तेव्हा खंबाने तिचा आवाज ऐकून हसला. तेव्हा थोइबी म्हणाली की देव बोलत होता.

## संदर्भ 
वर्ग:मैतेई पुराणे
वर्ग:मैतेई लोककथा
वर्ग:केके मोइरांग
वर्ग:मत्स्यव्यवसाय
केउ बोले बिपलॉबी केउ बोले डाकात

***केउ बोले बिपलॉबी केउ बोले डाकात*** हा पथिकृत बसू यांनी दिग्दर्शित केलेला, २०२६ मध्ये प्रदर्शित होणारा एक आगामी भारतीय बंगाली-भाषेतील महाकाव्यसदृश, चरित्रपर आणि ॲक्शन-ड्रामा चित्रपट आहे. नंदी मुव्हीज आणि जीत्स फिल्मवर्क्सच्या  या बॅनर्सखाली प्रदीप कुमार नंदी आणि जीत यांनी निर्मित केलेला हा चित्रपट, भारतीय क्रांतिकारक अनंत सिंग यांच्या जीवनावर आधारित आहे. सिंग यांच्या आत्मचरित्राचेच शीर्षक धारण करणाऱ्या या चित्रपटात, जीत स्वतः अनंत सिंग यांच्या पात्राच्या एका काल्पनिक आवृत्तीच्या भूमिकेत दिसणार असून, टोटा रॉय चौधरी देखील यात प्रमुख भूमिकेत आहेत. कौशिक सेन, रजतव दत्ता, चंदन सेन आणि लोकनाथ डे यांनी यात इतर महत्त्वपूर्ण भूमिका साकारल्या आहेत, तर मिमी चक्रवर्ती यात विशेष उपस्थिती दर्शवणार आहे.

चित्रपटाचे पटकथा लेखक अरित्रा बॅनर्जी आणि अर्पण गुप्ता यांनी, १९३० च्या दशकात ब्रिटिश वसाहतवादी राजवटीविरुद्ध चित्तगोंग शस्त्रागारावरील हल्ल्यातील त्यांच्या सहभागापासून ते स्वातंत्र्योत्तर काळातील एक कट्टर न्याय-शोधक आणि यशस्वी चित्रपट निर्माता म्हणून सिंग यांच्या जीवनाची पुनर्कल्पना करून कथेची संकल्पना मांडली. याचे चित्रीकरण जून २०२५ मध्ये सुरू झाले आणि ऑगस्ट २०२५ मध्ये याची अधिकृत घोषणा करण्यात आली. मुख्य चित्रीकरण नोव्हेंबर २०२५ मध्ये सुरू झाले आणि जानेवारी २०२६ पर्यंत पूर्ण झाले  चित्रपटातील गाणी आणि पार्श्वसंगीत शांतनु मोईत्रा यांनी संगीतबद्ध केले असून, छायांकन सौमिक हल्दर यांनी आणि संपादन मोलॉय लाहा यांनी केले आहे.

## कलाकार 
* जीत, अनंतलाल सिंगच्या भूमिकेत
* टोटा रॉय चौधरी, इन्स्पेक्टर दुर्गा रॉय यांच्या भूमिकेत
* रजतवा दत्ता
* कौशिक सेन
* चंदन सेन
* लोकनाथ डे
* मिमी चक्रवर्ती

## संदर्भ 
वर्ग:वास्तविक घटनांवर आधारित ॲक्शन चित्रपट
वर्ग:भारतीय ॲक्शन ड्रामा चित्रपट
वर्ग:बंगाली-भाषेतील भारतीय चित्रपट
वर्ग:इ.स. २०२० च्या दशकातील ॲक्शन वॉर चित्रपट
वर्ग:इ.स. २०२६ मधील चित्रपट
माणसापेक्षा माकडे बरी (लोककथा)

मद्यप्राशनामुळे माणूस प्राण्यापेक्षाही कसा निम्न स्तरावर उतरतो ते या कथेतून लक्षात येते.

## कथेचा आशय 
उत्तर आफ्रिकेमधील, नेमकेपणाने सांगायचे झाले तर अल्जीरियातील एका अधिकाऱ्याची गोष्ट आहे ही. आपल्या कामाचा तणाव दूर करण्यासाठी आणि थकवा घालविण्यासाठी हा अधिकारी कुठेतरी बाहेरगावी गेला. लोकं कुत्री-मांजरी पाळतात, पण हा अधिकारी जरा वेगळा होता. त्याने मोठ्या प्रेमाने एक माकड पाळले होते. हा अधिकारी जेथे कोठे जात असे तेथे तो त्या माकडाला बरोबर घेऊन जात असे. 

एके दिवशी असेच रात्रीच्या जेवणाच्यापूर्वी हा अधिकारी आणि त्याची मित्रमंडळी सगळे मिळून मौजमजा करत होते. हास्यविनोद करत होते. पार्टीची मजा लुटत होते. तेव्हा एका मित्राच्या मनात एक विचित्र कल्पना आली आणि त्यांनी ती प्रत्यक्षात देखील उतरवली. त्यांनी त्या माकडाला मद्य प्यायला दिले. त्या माकडाने पाहिले होते की, सर्व जण मिळून ग्लासामधील लाल पेय  पित आहेत.  ते काहीतरी चांगले असेल असे त्याला सुरुवातीला वाटले आणि मग त्याने आख्खा पेलाभर वाईन प्यायली. पण थोड्या वेळातच त्याला त्रास होऊ लागला. ते अस्वस्थ हालचाली करू लागले. वेदनेने गडबडा लोळू लागले. मद्यरूपी त्या विषामुळे ते माकड जवळजवळ मृतवतच झाले होते पण अधिकाऱ्याने औषधपाणी केल्यावर त्याची प्रकृती सुधारली. ते बरे झाले. पूर्ववत झाले.

पुन्हा एकदा असेच जेव्हा ते सर्व मित्र पार्टीसाठी जमले तेव्हा पुन्हा एकदा त्या माकडाला मद्य पाजण्याचा विचार त्या मित्रांच्या मनात आला. कोणीतरी त्याच्या समोर परत वाईनचा पेला ठेवला. आता मात्र त्याने तो पेला प्रचंड रागाने उचलला आणि ज्या माणसाने तो पेला देऊ केला होता त्या माणसाच्या डोक्यावर हाणला. 

## तात्पर्य 
प्राण्यांपाशी उपजतपणे असलेली योग्यायोग्यतेची समज माणूस कसा हरवून बसला आहे, हे या कथेतून लक्षात येते. 

## संदर्भ 
वर्ग:लोककथा
वर्ग:अल्जीरियातील लोककथा
प्रियाल गोर

**प्रियाल गोर** ही एक भारतीय दूरचित्रवाणी आणि चित्रपट अभिनेत्री आहे. *इच्छाप्यारी नागिन* या रोमँटिक फँटसी ड्रामामध्ये इच्छाची भूमिका साकारल्याबद्दल ती ओळखली जाते. गोर यांचा जन्म आणि संगोपन मुंबईत एका गुजराती कुटुंबात झाले. त्यांना एक लहान भाऊ आणि एक मोठी बहीण आहे.

## कारकीर्द 
गोरच्या आईची इच्छा होती की तिने अभिनेत्री व्हावे. तिने २०१० मध्ये तिच्या अभिनय कारकिर्दीला सुरुवात केली, जेव्हा तिला *राम मिलाए जोडी* मध्ये मुख्य नायिकेची भूमिका मिळाली. त्याच वर्षी, एका मैत्रिणीच्या माध्यमातून तिला डिस्ने चॅनलच्या *ईशान: सपनों को आवाज दे* मध्ये भूमिका मिळाली. त्याच्या चित्रीकरणाच्या अवघ्या १५ दिवसांतच तिला झी टीव्हीवरील *राम मिलाए जोडी*  या मालिकेत मोनाची मुख्य नायिकेची भूमिका मिळाली होती. वयाच्या सतराव्या वर्षी  प्रियालला *देखा एक ख्वाब* या मालिकेमध्ये मोनिया/मान्यताची भूमिका मिळाली. तिने *बात हमारी पक्की है* आणि *अम्माजी की गली* मध्येही सहाय्यक भूमिका केल्या. नंतर ती *गुमराह: एंड ऑफ इनोसन्स*,  *ये है आशिकी*  *एमटीव्ही वेब्ड* आणि *सावधान इंडिया* च्या एकेक भागांमध्ये दिसली. लाइक ओके चॅनेलच्या *एक बूंद इश्क* मध्ये तिने एक छोटी भूमिका केली. तिने पाकिस्तानी शो *मॅडव्हेंचर्स* मध्येही भाग घेतला होता. याशिवाय ती विविध दूरदर्शन आणि जाहिरातींमध्ये दिसली आहे, ज्यामुळे तिला अधिक लोकप्रियता मिळण्यास मदत झाली, असे तिने म्हटले आहे.

२०१३ मध्ये, तिने *जस्ट यू अँड मी* या पंजाबी रोमँटिक कॉमेडी चित्रपटातून चित्रपटांमध्ये पदार्पण केले, ज्यात तिने गीत नावाच्या एका एनआरआयची भूमिका साकारली होती. तिने २०१४ मध्ये शशी किरण नारायण यांच्या *साहेबा सुब्रमण्यम* या चित्रपटातून तेलुगूमध्ये पदार्पण केला, जो *थट्टाथिन मरायथु* या मल्याळम चित्रपटाचा तेलुगू रिमेक आहे. तिने बेंजीथ बेबी मायलाडी यांच्या *गॉड ब्लेस यू* या मल्याळम चित्रपटासाठीही करार केला होता. २०१८ मध्ये, तिने *माया २* नावाच्या वेब-सिरीजमध्ये एका मुख्य भूमिका साकारली होती. जून २०१८ मध्ये, ती झी टीव्हीच्या *आप के आ जाने से* या मालिकेत चमेलीच्या भूमिकेत सामील झाली. २०२० मध्ये, ती कलर्स टीव्हीच्या *नाटी पिंकी की लंबी लव्ह स्टोरी* या शोमध्ये पार्वतीच्या भूमिकेत दिसली. २०२१ मध्ये, तिने सोनी सबच्या *तेरा यार हूँ मैं* या शोमध्ये ममताची भूमिका साकारली. २०२१ मध्ये तिने वेब सिरीज *कुबूल है २.०* मध्ये आस्माची भूमिका साकारली.

## संदर्भ 
वर्ग:इ.स. १९९४ मधील जन्म
वर्ग:तेलुगू चित्रपट अभिनेत्री
वर्ग:मल्याळम चित्रपट अभिनेत्री
वर्ग:भारतीय चित्रपट अभिनेत्री
वर्ग:स्त्री चरित्रलेख
वर्ग:हिंदी दूरचित्रवाहिनी अभिनेत्री
सत्य राणी चड्ढा

**सत्य रानी चड्ढा ** (सुमारे १९३३ - १ जुलै, २०१४) या एक महिला हक्क कार्यकर्त्या होत्या. १९८० च्या दशकात सहकारी कार्यकर्त्या शहजहान आपा यांच्यासह  भारतात हुंडा विरोधी चळवळ सुरू करण्यासाठी त्या ओळखल्या जातात. या दोन्ही महिलांच्या मुलींचा हुंड्याच्या वादातून बळी गेला होता. आपल्या मुलींना न्याय मिळवून देण्यासाठी आणि भारतातील हुंडा प्रथेमध्ये बदल घडवून आणण्यासाठी त्यांनी अनेक दशके मोहीम राबवली. कायद्यापुढे हार मानण्याऐवजी, सत्या राणीने आपल्या मुलीच्या मृत्यूला एका चळवळीचे स्वरूप दिले. त्यांनी न्यायालयांना भेटी देणे, रस्त्यावर उतरून निदर्शने करणे आणि संसदेबाहेर आवाज उठवणे सुरूच ठेवले.
दोघांनी मिळून १९८७ मध्ये दिल्लीत 'शक्ती शालिनी' या संस्थेची स्थापना केली, जी पीडित महिलांना आश्रय देण्याचे आणि हुंडाबळी तसेच लिंगाधारित हिंसेविरुद्ध लढण्याचे काम करते. चड्ढा यांना नीरजा भनोत पुरस्काराने सन्मानित करण्यात आले आहे.

## शशी बालाची हत्या आणि न्यायासाठी लढा 
१९७९ मध्ये, चड्ढा यांची वीस वर्षांची मुलगी शशी बाला (उर्फ कांचनबाला), हिचा राहत्या घरी भाजल्यामुळे मृत्यू झाला. ती हुंडाबळी ठरली होती. तिच्या लग्नाला एक वर्षही पूर्ण झाले नव्हते आणि मृत्यूच्या वेळी ती सहा महिन्यांची गरोदर होती. चड्ढा मुलीच्या सासरच्यांची स्कूटर, दूरचित्रवाणी संच आणि फ्रीजची हुंड्यातील मागणी पूर्ण करू शकल्या नव्हत्या. तरीही लवकरच त्यांनी दूरचित्रवाणी संचासाठी काही पैसे दिले होते आणि फ्रीज दिला होता. असे असूनही, मुलीच्या मृत्यूच्या दोन दिवस आधी, जावई सुभाष चंद्र याने हुंड्याची उर्वरित मागणी (स्कूटर) पूर्ण न झाल्यास गंभीर परिणामांची धमकी दिली होती. तिचा अपघाती मृत्यू नसून हत्या झाल्याचा संशय आल्याने चड्ढा यांनी हा खून असल्याची तक्रार नोंदवली.

पोलिसांनी मूलभूत पुरावे गोळा करण्याकडे दुर्लक्ष केले आणि चंद्रावर खुनाचा गुन्हा न नोंदवता केवळ 'हुंडा प्रतिबंधक कायद्यांतर्गत गुन्हा दाखल केला. यामुळे १९८० मध्ये सर्वोच्च न्यायालयाने असा निकाल दिला की, चंद्राने लग्नानंतर दहा महिन्यांनी स्कूटरची मागणी केली होती, त्यामुळे त्याचा मृत्यूशी संबंध जोडता येणार नाही. चड्ढा यांनी खुनाचा खटला सुरूच ठेवला, परंतु २००० सालापर्यंत या प्रकरणाची न्यायालयात सुनावणी होऊ शकली नाही. अखेरीस २००० मध्ये चंद्राला 'आत्महत्येस प्रवृत्त करणे' या कमी गंभीर गुन्ह्याखाली दोषी ठरवण्यात आले. २०१३ मध्ये अपील केल्यावर त्याची ही शिक्षा कायम ठेवण्यात आली आणि त्याला सात वर्षांच्या कारावासाची शिक्षा सुनावण्यात आली. मात्र नंतर तो सापडलाच नाही ज्यामुळे त्याला शिक्षा देता आली नाही.

## कायद्यातील तरतुदी 
सत्या राणी आणि त्यांच्या सहकाऱ्यांच्या अथक लढ्यामुळे भारतीय कायद्यात मोठे बदल घडले:

# भारतीय दंड संहिता कलम ४९८अ: पती किंवा सासरच्या मंडळींकडून होणारा छळ हा गुन्हा ठरवण्यात आला.
# भारतीय दंड संहिता कलम ३०४ब: हुंड्यामुळे होणाऱ्या मृत्यूची स्पष्ट व्याख्या देण्यात आली.
# पुरावा कायदा कलम ११३अ/११३ब: आत्महत्या किंवा हुंडाबळीच्या प्रकरणांमध्ये पती आणि सासरच्या मंडळींची जबाबदारी निश्चित करण्यात आली.

या तरतुदींमुळे पुढे हजारो मुलींना न्याय मिळण्याचा मार्ग मोकळा झाला.

## संदर्भ 
वर्ग:भारतीय मानवाधिकार कार्यकर्ते
वर्ग:इ.स. १९३३ मधील जन्म
वर्ग:इ.स. २०१४ मधील मृत्यू
वर्ग:स्त्री चरित्रलेख
नीरजा भनोत पुरस्कार

**नीरजा भनोत पुरस्कार** हा भारतातील नीरजा भनोत-पॅन ॲम ट्रस्टतर्फे वर्षातून एकदा देशातील अशा महिलेला दिला जाणारा सन्मान आहे, जिने सामाजिक अन्यायाचा धैर्याने आणि निर्धाराने सामना केला आहे आणि तशाच परिस्थितीत असलेल्या इतर महिलांना मदतीचा हात दिला आहे.
वार्षिक नीरजा भानोत पुरस्काराची स्थापना १९९० मध्ये करण्यात आली. सप्टेंबर १९८६ मध्ये पाकिस्तानातील कराची विमानतळ येथे पॅन ॲम फ्लाइट ७३ च्या विमान अपहरणादरम्यान स्वतःच्या प्राणांची आहुती देऊन शेकडो प्रवाशांचे प्राण वाचवणाऱ्या वरिष्ठ विमान परिचारिका नीरजा भनोत यांच्या स्मरणार्थ हा पुरस्कार दिला जातो. या पुरस्कारात १.५ लाख रुपये रोख, सन्मानपत्र आणि ट्रॉफी (स्मृतीचिन्ह) यांचा समावेश असतो.

## पुरस्कार प्राप्त व्यक्ती 
* १९९१ - पूर्णिमा साधना, साधना पवार
* १९९२ - सत्य राणी चड्ढा, अमृता अहुवालिया
* १९९३ - शहनाज शेख
* १९९४ - भंवरी देवी
* २००१ – यशोदा एकंबरम
* २००२ - ॲलिस गर्ग, फ्लाविया ॲग्नेस
* २००३ – शिवानी गुप्ता
* २००४ – मंगला पाटील
* २०१२ – आशा मनवानी
* २०१४ – रश्मी आनंद
* २०१५ – सुभाषिनी वसंत
* २०१६ - सिंधुताई सपकाळ
* २०१७ - डॉ. सरोजिनी अग्रवाल
* २०१९ - शिफिया हनीफ (केरळ)

## संदर्भ 
## बाह्य दुवे 
 * नीरजा भानोत - अधिकृत संकेतस्थळ

वर्ग:भारतीय पुरस्कार
हेडविग एलिझाबेथ शार्लोट

**होलस्टीन-गोटॉर्पची हेडविग एलिझाबेथ शार्लोट** (स्वीडिश: Hedvig Elisabet Charlotta; २२ मार्च, १७५९ - २० जून, १८१८) ही स्वीडनचा राजा चार्ल्स तेरावा (नॉर्वेचा दुसरा चार्ल्स) याची राणी होती. ती आपली रोजनिशी लिहीत असे. याशिवाय तिने अनेक संस्मरणे लिहिली होती आणि देशातील विदुषींपैकी एक होते.

200px|इवलेसे|डावे|१७९७ मधील शार्लोटचे व्यक्तिचित्र
तिचा जन्म ओयटिन येथे होलस्टीन-गोटॉर्पचा ड्युक फ्रेडरिक ऑगस्ट पहिला आणि हेसे-कॅसलची राजकुमारी उल्रिके फ्रिडेरिका विल्हेल्मिने यांच्या घरी झाला. तिचे बालपण ओयटिनमध्ये गेले आणि ७ जुलै १७७४ रोजी वयाच्या पंधराव्या वर्षी स्टॉकहोममध्ये तिचे लग्न तिचा मावस भाऊ सोडरमॅनलँडचा ड्युक चार्ल्स याच्याशी झाला. स्वीडनच्या सिंहासनाला वारस मिळावा या उद्देशाने राजा गुस्ताव तिसरा याने हे लग्न ठरवून दिले होते. गुस्तावचे लग्न झाले असले तरी त्याने आपल्या राणीशी संबंध ठेवले नव्हते व आपला वंश त्याने भावाद्वारे पुढे नेण्याचे ठरवले होते.

वर्ग:नॉर्वेच्या राण्या
वर्ग:स्वीडनच्या राण्या
वर्ग:इ.स. १७५९ मधील जन्म
वर्ग:इ.स. १८१८ मधील मृत्यू
वर्ग:स्त्री चरित्रलेख
मधुमिता राऊत

**मधुमिता राऊत** (१९६६ किंवा १९६७ – २१ मार्च, २०२६) या ओडिसी नृत्यशैलीतील एक प्रसिद्ध भारतीय शास्त्रीय नृत्यांगना होत्या. त्या ममता खुंटिया आणि मायाधर राऊत यांच्या कन्या होत्या. त्यांचे वडील मायाधर राऊत यांनी १९५० च्या दशकात शास्त्रीय ज्ञानाच्या (शास्त्रांच्या) आधारे ओडिसी नृत्याला पुनरुज्जीवित करण्यात मोलाचे योगदान दिले होते.

राऊत दिल्लीत राहत असत, जिथे त्यांनी 'जयंतिका असोसिएशन'च्या 'मायाधर राऊत स्कूल ऑफ ओडिसी डान्स'मध्ये अध्यापनाचे कार्य केले.

## बालपण आणि शिक्षण 
मधुमिता राऊत यांचे बालपण दिल्लीत गेले. त्यांनी त्यांचे शालेय शिक्षण भारतीय विद्या भवनच्या शाळेतून आणि उच्च शिक्षण दिल्लीतील इंद्रप्रस्थ कॉलेज फॉर विमेन येथून पूर्ण केले. त्यांनी दिल्ली विद्यापीठातून इंग्रजी साहित्यात पदव्युत्तर पदवी आणि सादरीकरण कलेत डिप्लोमा मिळवला होता.

## कारकीर्द 
 येथे ओडिसी नृत्याच्या मुद्रेत राऊत]]
राऊत यांनी ओडिसीच्या 'मायाधर राऊत घराण्याचे' प्रतिनिधित्व करत काम केले. त्यांच्या कार्यामध्ये हंगेरियन साहित्यातील कवितांवर आधारित नृत्य रचना, योहान ग्यॉटे यांच्या कवितांवरील नृत्य दिग्दर्शन आणि नेदरलँड्समधील बालिनीज नृत्यांगना दिया तांत्री यांच्यासोबतच्या फ्युजन डान्सचा समावेश आहे. त्यांनी सामाजिक कार्यासाठी नृत्याच्या माध्यमाचा प्रभावी वापर केला.
नेदरलँड्समधील एका टेलिव्हिजन कंपनीने मधुमिता यांच्यावर एक माहितीपट तयार केला आहे. याशिवाय स्टुटगार्ट (जर्मनी) आणि हंगेरियन टेलिव्हिजननेही भारतावरील त्यांच्या माहितीपटांमध्ये राऊत यांच्या नृत्याचा समावेश केला होता.

त्यांनी भारत, आयर्लंड, इंग्लंड, स्कॉटलंड, नेदरलँड्स, जर्मनी, बेल्जियम, हंगेरी, ऑस्ट्रिया, स्पेन, मोरोक्को, फ्रान्स, पोर्तुगाल, जपान, मलेशिया आणि अमेरिका यांसारख्या अनेक देशांमधील प्रमुख नृत्य महोत्सवांमध्ये सादरीकरण केले. तसेच त्यांनी अमेरिका, नेदरलँड्स, जपान आणि जर्मनीमध्ये ओडिसी नृत्याचे धडेही दिले.

२००७ मध्ये त्यांनी "ओडिसी: व्हॉट, व्हाय अँड हाऊ: इव्होल्यूशन, रिव्हायव्हल अँड टेक्निक्स" हे पुस्तक लिहिले, जे दिल्लीतील बी.आर. रिदम्सतर्फे प्रकाशित करण्यात आले आहे.

## मृत्यू 
२१ मार्च २०२६ रोजी वयाच्या ५९ व्या वर्षी हृदयविकाराच्या झटक्याने राऊत यांचे निधन झाले. त्यांच्या पश्चात मनोज आणि मन्मथ हे दोन धाकटे भाऊ आहेत.
* उत्कल कन्या पुरस्कार (२०१०)
* महिला शक्ती सन्मान (२०१०)
* भारत निर्माण पुरस्कार (१९९७)
* ओडिसा लिव्हिंग लिजेंड अवॉर्ड (२०११)

## संदर्भ 
वर्ग:दिल्ली विद्यापीठाचे माजी विद्यार्थी
वर्ग:भारतीय महिला शास्त्रीय नृत्यांगना
वर्ग:२०व्या शतकातील भारतीय नर्तक
वर्ग:दिल्लीतील महिला कलाकार
वर्ग:इ.स.च्या १९६० च्या दशकातील जन्म
वर्ग:इ.स. २०२६ मधील मृत्यू
वर्ग:स्त्री चरित्रलेख
टिमोथी डाल्टन

**टिमोथी लेनर्ड डाल्टन लेगेट** (२१ मार्च, १९४६ - )हा एक ब्रिटिश अभिनेता आहे. इऑन प्रॉडक्शनच्या चित्रपट मालिकेत जेम्स बाँडची भूमिका साकारणारा तो चौथा अभिनेता होता. त्याने द लिविंग डेलाइट्स (१९८७) आणि लायसन्स टू किल (१९८९) या चित्रपटांमध्ये काम केले.

आपल्या कारकीर्दीची सुरुवात रंगमंचावरून केल्यानंतर १९६८ च्या द लायन इन विंटर या ऐतिहासिक नाटकात फ्रांसचा दुसरा फिलिप म्हणून त्याने चित्रपटसृष्टीत पदार्पण केले. त्याने वुदरिंग हाईट्स (१९७०), क्रॉमवेल (१९७०) आणि मेरी, क्वीन ऑफ स्कॉट्स (१९७१) यांसारख्या ऐतिहासिक चित्रपटांमध्ये भूमिका केल्या. डाल्टन फ्लॅश गॉर्डन (१९८०), द रॉकेटियर (१९९१), लूनी ट्यून्स: बॅक इन अ‍ॅक्शन (२००३), हॉट फझ (२००७) आणि द टूरिस्ट (२०१०) या चित्रपटांमध्येही दिसला.

याशिवाय त्याने सेंटेनियल (१९७८-१९७९) या दूरचित्रवाणी मालिकांमध्ये ऑलिव्हर सीकॉम्बच्या भूमिकेमुळे तो लोकप्रिय झाला. त्यानंतर त्याने बीबीसीच्या जेन आयर (१९८३) मध्ये मिस्टर रोचेस्टर, सीबीएसच्या स्कार्लेट (१९९४) मालिकेमध्ये ऱ्हेट बटलर, बीबीसी वनच्या डॉक्टर हू (२००९-२०१०) मध्ये रॅसिलॉन, शोटाइमच्या पेनी ड्रेडफुल (२०१४-२०१६) मध्ये सर माल्कम मरे, डीसी युनिव्हर्स/मॅक्सच्या डूम पेट्रोल (२०१९-२०२३) मध्ये द चीफ आणि पॅरामाउंट प्लसच्या १९२३ (२०२३-२०२५) या मालिकेत डोनाल्ड विटफिल्डची भूमिका साकारली. त्याने द क्राउनच्या पाचव्या सीझनमध्ये (२०२२) पीटर टाऊनसेंडची भूमिका केली होती.

डाल्टनच्या जन्मतारखेबद्दल मतभेद आहेत.

## संदर्भ आणि नोंदी 
वर्ग:इंग्लिश चित्रपट अभिनेते
वर्ग:इंग्लिश दूरचित्रवाहिनी अभिनेते
वर्ग:इंग्लिश नाट्य अभिनेते
वर्ग:पुरुष चरित्रलेख
सुमनी झोडिया

**सुमनी झोडिया** या ओडिशा राज्यातील रायगडा जिल्ह्यातील एक भारतीय आदिवासी कार्यकर्त्या आहेत. आदिवासी भागातील मद्यविक्रीविरुद्ध मोहीम चालवणे, गौण वनोपजांवरील आदिवासींच्या हक्कांचा पुरस्कार करणे आणि औद्योगिक प्रकल्पांसाठी आदिवासींची जमीन खाजगी कंपन्यांना भाड्याने देण्याच्या सरकारी धोरणांना विरोध करणे यासाठी त्या प्रामुख्याने ओळखल्या जातात. १९९५ मध्ये, ओडिशाचे तत्कालीन मुख्यमंत्री बिजू पटनायक यांनी त्यांची शाश्वत विकास, साक्षरता आणि गरिबी निर्मूलन कार्यक्रमांवर अनधिकृत सल्लागार म्हणून नियुक्ती केली होती. सुमनी यांना भारत सरकारतर्फे २००३ चा राणी गाइदिनल्यू झेलियांग पुरस्कार स्त्री शक्ती पुरस्कार (नारी शक्ती पुरस्कार) देऊन सन्मानित करण्यात आले.

## सुरुवातीचे जीवन आणि शिक्षण 
झोडिया यांचा जन्म ओडिशा राज्यातील रायगडा येथील सिरीगुडा गावात झाला. त्यांचे कुटुंब 'झोडिया परोजा' या आदिवासी समुदायाचा भाग आहे. या समुदायाची लोकसंख्या सुमारे ५०,००० असून ते प्रामुख्याने रायगडा जिल्ह्यातील काशीपूर ब्लॉकसह भारतातील ८५ गावांमध्ये विखुरलेले आहेत. हा समुदाय प्रामुख्याने वनांवर आधारित जीवन जगतो. झोडिया समाजातील लोक वनोपज गोळा करणे, 'पोडू चासा' (अर्थात स्थलांतरित शेती) करणे आणि विविध प्रकारची रोजंदारीची कामे करून आपली उपजीविका चालवतात.

## चळवळ 
झोडिया आणि त्यांच्या सल्लागार गटाला त्यांच्या कार्यामुळे स्थानिक मद्यसम्राट आणि गुंडांच्या विरोधाचा सामना करावा लागला. विशेष पोलीस अधिकार असलेल्या महिलांपैकी एक असलेल्या औंधारी माझी यांनी स्थानिक मद्यभट्टीचा मालक रती माझी याच्याविरुद्ध धमकी दिल्याची तक्रार दाखल केली होती. रती माझीला अटक होईपर्यंत झोडिया यांनी काशिपूर ब्लॉकमधील ५००० महिलांना संघटित करून पोलीस स्टेशनला घेराव घातला होता. या काळात झोडिया यांच्यावर तब्बल आठ फौजदारी गुन्हे दाखल करण्यात आले. एकदा मंदीबिसी येथून परतत असताना, झोडिया आणि आदिवासी महिलांच्या गटावर एका कुऱ्हाडधारी माणसाने हल्ला केला होता. महिलांनी त्याच्याविरुद्ध अधिकृत तक्रार दाखल केल्यानंतर त्याला चार दिवस पोलीस कोठडीत ठेवण्यात आले होते.
त्यांनी 'प्रगती महिला मंडळ' नावाचा एक स्वयंसहायता गट सुरू केला. सर्व आदिवासी महिलांना आत्मनिर्भर बनवणे हे या संस्थेचे मुख्य उद्दिष्ट आहे.

## संदर्भ 
वर्ग:भारतीय महिला कार्यकर्त्या
वर्ग:ओडिशामधील व्यक्ती
वर्ग:सामाजिक कार्यकर्त्या
वर्ग:स्त्री चरित्रलेख
बर्म्युडा क्रिकेट संघाने खेळलेल्या आंतरराष्ट्रीय एकदिवसीय सामन्यांची यादी

खालील यादी बर्म्युडा क्रिकेट संघाने आतापर्यंत खेळलेल्या सर्व अधिकृत आंतरराष्ट्रीय एकदिवसीय सामन्यांची आहे. बर्म्युडाने १७ मे २००६ रोजी कॅनडाविरुद्ध पहिला आंतरराष्ट्रीय एकदिवसीय सामना खेळला.

 
## सुची 
## यादी
एकदिवसीय
पॉल डुमेर

**जोसेफ अथानेझ डुमेर** तथा **पॉल डुमेर** (२२ मार्च, १८५७ – ७ मे, १९३२) हे जून १९३१ पासून मे १९३२ मध्ये त्यांची हत्या होईपर्यंत फ्रांसचे राष्ट्राध्यक्ष होते. त्यांना वर्णन "फ्रेंच इंडोचायनाचे जनक" आणि इंडोचायनाचे सर्वात सक्रिय आणि प्रभावी गव्हर्नर जनरल समजले जाते.

## सुरुवातीचे जीवन 
डुमेर यांचा जन्म २२ मार्च १८५७ रोजी फ्रांसमधील ऑरियाक येथे एका सामान्य कुटुंबात झाला. त्यांनी १८७७ मध्ये मेंदे येथे गणित विषयाचे प्राध्यापक म्हणून काम करण्यास सुरुवात केली.

१८७८ मध्ये डुमेर यांनी ब्लांश रिशेल यांच्याशी लग्न केले. त्यांना आठ मुले होती, ज्यांपैकी चार मुले पहिल्या महायुद्धात मारली गेली.

## कारकीर्द 
१८७९ ते १८८३ या काळात डुमेर यांनी रेमिरेमाँ येथे प्राध्यापक म्हणून काम केले. त्यानंतर त्यांनी कुरियर डी ल'एसने या प्रादेशिक वृत्तपत्राचे मुख्य संपादक म्हणून जबाबदारी सांभाळली. १८९२ मध्ये ते ग्रँड ओरिएंट डी फ्रांस या फ्रीमेसन संस्थेचे महासचिव झाले.

त्यांच्या राजकीय कारकीर्दीची सुरुवात १८८५ मध्ये झाली. १८८८ मध्ये डुमेर एसने विभागातून लोकप्रतिनिधी म्हणून निवडून आले. १८९५-९६ मध्ये त्यांनी फ्रांसचे अर्थमंत्री म्हणून अल्पकाळ काम पाहिले. या दरम्यान त्यांनी आयकर लागू करण्याचा अयशस्वी प्रयत्न केला होता.

१८९७ ते १९०२ या काळात डुमेर फ्रेंच इंडोचायनाचे गव्हर्नर जनरल होते. त्यांनी अफू, मद्य आणि मिठाच्या व्यापारावर कर लावून वसाहतीला आर्थिकदृष्ट्या स्वावलंबी बनवले. त्यांनी हॅनोई शहरात लाँग बिएन पुलासह आधुनिक पायाभूत सुविधा आणि फ्रेंच वसाहती धाटणीच्या इमारतींचे बांधकाम केले.

फ्रांसला परतल्यानंतर १९०२ ते १९०५ या काळात त्यांनी *चेंबर ऑफ डेप्युटीज*चे अध्यक्ष म्हणून काम केले. १९२७ ते १९३१ या काळात ते फ्रेंच सेनेटचे अध्यक्ष होते. १३ मे १९३१ रोजी त्यांची फ्रांसच्या राष्ट्राध्यक्षपदी निवड झाली.

## हत्या 
६ मे १९३२ रोजी पॅरिसमधील एका पुस्तक प्रदर्शनाच्या उद्घाटनावेळी पॉल गॉर्ग्युलोफ या रशियन स्थलांतरिताने डुमेर यांच्यावर गोळ्या झाडल्या. ७ मे १९३२ रोजी त्यांचा मृत्यू झाला. हत्येचा खटला चालवून चार महिन्यांनंतर गॉर्ग्युलोफला गिलोटीनद्वारे मृत्युदंड देण्यात आला.

## लेखन 
लेखक म्हणून त्यांची *ल इंडो-चीन फ्रांसेस* (१९०४) आणि *ले लिव्ह्रे डी मेस फिल्स* (१९०६) ही पुस्तके प्रसिद्ध आहेत.

वर्ग:फ्रांसचे राष्ट्राध्यक्ष
वर्ग:फ्रांसचे अर्थमंत्री
वर्ग:फ्रेंच इंडोचायनाचे गव्हर्नर जनरल
वर्ग:फ्रीमेसन
वर्ग:इ.स. १८५७ मधील जन्म
वर्ग:इ.स. १९३२ मधील मृत्यू
वर्ग:पुरुष चरित्रलेख
वंदना गोपीकुमार

**वंदना गोपीकुमार** या एक भारतीय सामाजिक कार्यकर्त्या आणि शिक्षणतज्ज्ञ आहेत. त्यांनी १९९३ मध्ये 'द बनियान' या स्वयंसेवी संस्थेची सह-स्थापना केली. ही संस्था दक्षिण भारतातील बेघर आणि कमी उत्पन्न असलेल्या लोकांसाठी समुदाय-आधारित मानसिक आरोग्य सेवा विकसित करते. आणि २०१८ मध्ये पेनसिल्व्हेनिया विद्यापीठाचा 'रेनफिल्ड फाउंडेशन अवॉर्ड फॉर ग्लोबल वुमेन्स हेल्थ' प्राप्त झाला आहे.

## सुरुवातीचे जीवन आणि शिक्षण 
१९९१ मध्ये चेन्नईतील वुमेन्स ख्रिश्चन कॉलेजमधून पदवी पूर्ण केल्यानंतर, त्यांनी मद्रास स्कूल ऑफ सोशल वर्क, चेन्नई येथून 'मेडिकल आणि सायकियाट्रिक सोशल वर्क' मध्ये पदव्युत्तर पदवी पूर्ण केली. त्यानंतर त्यांनी ॲमस्टरडॅममधील 'व्रिजे युनिव्हर्सिटी' येथून डॉक्टरेट संशोधन पूर्ण केले. त्यांच्या २०१४ च्या प्रबंधात भारतातील मानसिक आजार, गरिबी आणि बेघरपणा यांच्यातील संबंधांचा अभ्यास करण्यात आला आहे.

## कारकीर्द 
### द बनियान 
गंभीर मानसिक आजार असलेल्या बेघर महिलांसाठी आपत्कालीन काळजी घेणाऱ्या सुविधेचा अभाव पाहून गोपीकुमार आणि त्यांची सहकारी विद्यार्थिनी वैष्णवी जयकुमार यांनी चेन्नईमध्ये 'द बनियान'ची स्थापना केली. २०१२ पर्यंत या संस्थेने ९०० हून अधिक महिलांना वैद्यकीय उपचार आणि पुनर्वसन सेवा पुरवल्या होत्या.
### बनियान अकॅडमी ऑफ लीडरशिप इन मेंटल हेल्थ (BALM) 
२००७ मध्ये त्यांनी BALM सुरू करण्यास मदत केली. ही संस्था टाटा इन्स्टिट्यूट ऑफ सोशल सायन्सेसच्या सहकार्याने सामाजिक मानसोपचार विषयातील पदव्युत्तर अभ्यासक्रम आणि संशोधन चालवते.
### आलदामरा 
२०२३ मध्ये त्यांनी अझीम प्रेमजी फाउंडेशनच्या भागीदारीत बेंगळुरू येथे 'आलदामरा' सुरू केले, जे गंभीर मानसिक आजार असलेल्या व्यक्तींना आपत्कालीन काळजी, उपचार आणि पुनर्वसन प्रदान करते.
### पल्लिअम इंडिया 
२०२४ मध्ये, त्या तिरुवनंतपुरम येथील 'पल्लिअम इंडिया' या स्वयंसेवी संस्थेच्या विश्वस्त मंडळात सामील झाल्या.

### धोरण आणि अध्यापन 
गोपीकुमार राज्यस्तरीय सल्लागार गटांमध्ये सहभागी होतात आणि 'मानसशास्त्रीय अपंगत्वाकडे हक्क-आधारित दृष्टिकोन' या विषयावर व्याख्याने देतात.
## वैयक्तिक जीवन 
२००४ मध्ये वंदना गोपीकुमार यांचा विवाह 'क्यूब सिनेमा टेक्नॉलॉजीज'चे सह-संस्थापक व्ही. सेंथिल कुमार यांच्याशी झाला. हे दांपत्य चेन्नईमध्ये वास्तव्यास आहे.

## पुरस्कार 
* 'स्त्री शक्ती पुरस्कार – कन्नगी पुरस्कार' (२००३)
* 'WHO पब्लिक हेल्थ चॅम्पियन अवॉर्ड' (२०१७) मानसिक आरोग्य क्षेत्रातील अनुकरणीय कार्यासाठी.
* 'सत पॉल मित्तल पुरस्कार' (२०२४)
* 'रेनफिल्ड फाउंडेशन अवॉर्ड फॉर ग्लोबल वुमेन्स हेल्थ' (२०१८)
## निवडक साहित्यकृती 
* Gopikumar, Vandana (2014). *Understanding the Mental Ill Health–Poverty–Homelessness Nexus in India*. Vrije Universiteit Amsterdam.
## संदर्भ 
## बाह्य दुवे 
* 
* बनियान अकॅडमी ऑफ लीडरशिप इन मेंटल हेल्थ

वर्ग:भारतीय महिला कार्यकर्त्या
वर्ग:इ.स. १९७१ मधील जन्म
वर्ग:तमिळ महिला
वर्ग:स्त्री चरित्रलेख
शमशाद बेगम (समाजसेविका)

**शमशाद बेगम** या एक भारतीय समाजसेविका आहेत. छत्तीसगडमधील अनुसूचित जाती, अनुसूचित जमाती आणि इतर मागासवर्गीयांच्या शिक्षणासाठी त्यांनी केलेल्या कार्यासाठी त्या ओळखल्या जातात. भारत सरकारने २०१२ मध्ये त्यांना पद्मश्री, हा चौथा सर्वोच्च नागरी सन्मान देऊन गौरविले आहे.

## जीवन आणि कार्य 
शमशाद बेगम या छत्तीसगड राज्यातील बालोद जिल्ह्यातील (पूर्वीचा दुर्ग जिल्हा) रहिवासी आहेत. गुंडरदेही ब्लॉकमध्ये एका छोट्या ग्रामपंचायतीच्या अध्यक्षा म्हणून काम करत असताना, त्यांचा भारत सरकारच्या 'राष्ट्रीय साक्षरता मिशन'शी संबंध आला. येथूनच त्यांच्या समाजसेवेच्या प्रवासाला सुरुवात झाली. १९९५ मध्ये गुंडरदेही येथे ही मोहीम सुरू झाल्यानंतर अवघ्या सहा महिन्यांत, बेगम आणि त्यांच्या सहकाऱ्यांनी परिसरातील १८,२६५ निरक्षर महिलांपैकी १२,२६९ महिलांना साक्षर केले.
## संस्थात्मक सहभाग 
* सहयोगी जनकल्याण समिती: त्या या संस्थेशी जोडलेल्या असून महिला आणि मुलांच्या शिक्षण आणि कल्याणासाठी काम करतात.

## संदर्भ 
वर्ग:सामाजिक कार्यातील पद्मश्री पुरस्कारविजेते
वर्ग:भारतीय महिला हक्क कार्यकर्ते
वर्ग:आदिवासी कार्यकर्ते
वर्ग:स्त्री चरित्रलेख
वर्ग:मुस्लिम व्यक्ती
शिल्पा सकलानी

**शिल्पा सकलानी-अग्निहोत्री** (जन्म ५ जून) ही एक भारतीय अभिनेत्री आहे जी प्रामुख्याने हिंदी टेलिव्हिजनमध्ये काम करते. *क्यूंकी सास भी कभी बहू थी* मधील गंगा जोशी-विराणी, *कुसुम* मधील कुसुम देशमुख-कपूर, *विष या अमृत: सितारा* मधील वृंदा, *श्रीमद रामायण* मधील कैकेयी आणि *परिणिती* मधील अंबिका सिंघानिया यांच्या भूमिकेसाठी सकलानी यांना ओळखले जाते.

## कारकीर्द 
सकलानीने २००१ मध्ये हिंदी चित्रपट *तेरे लिए* द्वारे तिच्या अभिनय कारकिर्दीला सुरुवात केली, जिथे तिने अर्जुन पुंज विरुद्ध रितू मल्होत्रा ही भूमिका केली होती. हा चित्रपट बॉक्स ऑफिसवर अपयशी ठरला. २००१ ते २००२ पर्यंत, तिने *एक तुकडा चांद का* मध्ये यामिनीची भूमिका केली. २००२ मध्ये, सकलानीने *ना तुम जानो ना हम* या चित्रपटात टीनाची भूमिका केली होती.

सकलानीच्या कारकिर्दीला *क्योंकि सास भी कभी बहू थी* या मालिकेने कलाटणी दिली, ज्यात तिने २००२ ते २००८ या काळात संदीप बसवाना आणि अमित सरिन यांच्यासोबत गंगा जोशी विराणीची भूमिका साकारली. ही मालिका तिच्यासाठी यशोगाथा ठरली आणि तिच्या अभिनयासाठी तिला सर्वोत्कृष्ट सहाय्यक अभिनेत्रीचा आयटीए पुरस्कार मिळाला.

२००३ मध्ये, ती *क्या हदसा क्या हकीकत* मध्ये दिसली आणि नंतर २००४ मध्ये, सकलानीने *लावण्यामध्ये* लावण्याची मुख्य भूमिका केली. २००५ मध्ये, तिने अनुज सक्सेनाच्या विरुद्ध *कुसुममध्ये* कुसुम देशमुख कपूर आणि स्वाती गौतम यांच्या दुहेरी भूमिका केल्या. त्याच वर्षी तिने *नच बलिये १* मध्ये भाग घेतला होता. यानंतर, तिने *शन्नो की शादी* मधील शालू, *जस्सी जैसी कोई नहीं* मधील विधि, *ज्योती* मधील रितू आणि *एक हजारों में मेरी बहना है* मधील राधा केळकर यांच्या सहाय्यक भूमिका केल्या.

२००६ ते २००७ पर्यंत, सकलानीने *मेरा स्टार सुपरस्टार* आणि *फेम एक्स* हे कार्यक्रम होस्ट केले. सकलानीने नंतर अनेक वास्तविक मालिकांमध्ये भाग घेतला: २००८ मध्ये *मिस्टर अँड मिसेस टीव्ही* आणि *सास बनाम बहू*, २००९ मध्ये *पती पत्नी और वो*, २०१० मध्ये *मीठी छुरी नंबर १*, २०१२ मध्ये *सर्व्हायव्हर इंडिया - द अल्टीमेट बॅटल* आणि २०१३ मध्ये *वेलकम - बाजी की मेहमान नवाजी की.*

नंतर २०१३ मध्ये, सकलानीने *बिग बॉस ७* या वास्तविक मालिकेत भाग घेतला, जिथे ती १६ व्या स्थानावर राहिली. २०१५ ते २०१६ पर्यंत तिने *पॉवर कपलमध्ये* भाग घेतला. याव्यतिरिक्त, ती *हॉन्टेड नाइट्स*, *ये है आशिकी*, *सावधान इंडिया*, *प्यार तूने क्या किया*, *कोड रेड* आणि *डर सबको लगता है* च्या काही एपिसोडमध्ये दिसली होती. २०१५ मध्ये तिने *दोस्ती...* *यारियां... मनमर्जियां* या मालिकेमध्ये नंदिनी पांडेची भूमिका केली होती.

तीन वर्षांच्या विश्रांतीनंतर, सकलानी २०१८ मध्ये टेलिव्हिजनवर परतली ती *महाकाली – अंत ही आरंभ है* या पौराणिक मालिकेमधून जिथे तिने दितिची भूमिका केली. त्याच वर्षी तिने *कालीरेनमध्ये* रोमा कपूरची भूमिका केली होती. २०१८ ते २०१९ पर्यंत, तिने *विश या अमृत: सितारा* मध्ये संदीप बसवाना विरुद्ध विषकन्या वृंदाची भूमिका केली. थोड्या अंतरानंतर, ती २०२३ मध्ये *तेरे इश्क में घायाल* मध्ये सुधाच्या भूमिकेत दिसली.

जानेवारी २०२४ मध्ये सकलानीने *श्रीमद रामायणमध्ये* कैकेयीची भूमिका साकारली. २०२४ ते २०२५ पर्यंत तिने *परिणीतीमध्ये* अंबिका सिंघानियाची भूमिका केली होती.

## वैयक्तिक जीवन 
सकलानीने २९ जून २००४ रोजी डेहराडूनमध्ये अभिनेता अपूर्व अग्निहोत्रीशी लग्न केले. लग्नाच्या १८ वर्षांनंतर, १३ ऑक्टोबर २०२२ रोजी सकलानीने त्यांच्या मुलीला जन्म दिला.

## पुरस्कार आणि नामांकने 
## संदर्भ 
वर्ग:जन्म वर्ष गहाळ (जिवंत लोक)
वर्ग:हिंदी दूरचित्रवाहिनी अभिनेत्री
वर्ग:हिंदी चित्रपट अभिनेत्री
वर्ग:स्त्री चरित्रलेख
वर्ग:उत्तराखंड राज्याच्या संवैधानिक व्यक्ती